XV. gimnazija Udruga Buđenje

Jordanovac 8

10 000 Zagreb

**Molba suradnje**

Poštovani,

tijekom školske godine 2016./ 2017. deset učenika 2. razreda XV. gimnazije sudjeluje u interdisciplinarnom projektu za darovite “neuroetika”. Projekt se provodi u suradnji s dvama stručnim suradnicima, dr. sc. Julijom Erhardt s Biološkoga odsjeka PMF-a i dr.sc. Srećkom Gajovićem s Instituta za istraživanje mozga. Učenici su se podijelili u dvije istraživačke skupine, po 4 i po 6 učenika, te postavili sljedeća istraživačka pitanja:

1.Gdje je granica moralne dopustivosti farmakološke i nefarmakološke terapije ADHD-a? (veća skupina)

2. U kojoj mjeri mehanizmi google pretraživanja utječu na slobodne odabire korisnika? (manja skupina)

Neuroetika je interdisciplina koja se intenzivno razvija od početka 90-ih godina 20. stojeća, budući da su otkrića neuroznanosti polučila različite načine djelovanja na ljudski mozak pri čemu se utječe na svijest odnosno osobnost. Koje su od mogućih praksā pritom moralno prihvatljive pitanje je kojim se bavi neuroetika. Radi se o vrlo širokom području, a pitanje moralno prihvatljive terapije ADHD-a jedno je od pitanja koja se pritom javljaju. Učenici su proučili članak Iline Singh o liječenju ADHD-a na međunarodnoj razini te bi htjeli napraviti kvalitativno istraživanje u Zagrebu, intervjuirajući određen broj djece i/ili adolescenata s ADHD-om. Pomoć vaše Udruge bila bi im pritom vrlo vrijedna, s obzirom da nije prikladno intervjuirati svoje suučenike, a i na taj način moglo bi se doći do vrlo malog uzorka. Također, intervju sa stručnom osobom angažiranoj u Uduzi bio bi im od velike pomoći. Intervjuiranje vaših korisnika bilo bi anonimno, isključivo za potrebe istraživanja, a proveo/la bi ga jedan učenik/ca u prostoru Udruge, dok bi drugi obradili materijal. Kao zahvala i dopuna suradnje, bilo bi nam drago ugostiti mlade korisnike vaše Udruge u našoj školi. Naš mali projekt bio bi ujedno doprinos upoznavanju, osvještavanju i kvalitetnoj raspravi o ADHD-u kao fenomenu.

Ovim pismom molimo vas i vaše korisnike da nam pomognete u ostvarivanju projekta.

Unaprijed hvala i srdačan pozdrav,

Marina Katinić, prof. etike i filozofije, voditeljica projekta